דברים ליום הזיכרון תש"פ 2020

מדי שנה ביום הזיכרון לחללי צה"ל אנו מתכנסים, חברי כפר מנחם, תושבים ואורחים, יחד המשפחות השכולות, לזכור ולהזכיר את הנופלים בני וחברי כפר מנחם. השנה לא נתכנס – אבל נזכור ונזכיר.

מסביבנו קורים דברים, העולם מתמודד עם נגיף הקורונה, המדינה מתלבטת לאן פניה והקיבוץ משתנה ומתרחב. אבל יקיריכם, בנינו וחברינו הטמונים כאן, הם יישארו צעירים לנצח.

דווקא בימים אלה חשוב לנו לזכור את הנופלים ולהיות איתכן, משפחות הנופלים, במחשבותינו וברוחנו. לחזק מרחוק ולשלוח לכם את החיבוק שאנו רגילים להעניק בכל שנה ושנה ביום הזה.

יום זה הוא יום הזיכרון לכל חללי מערכות ישראל ופעולות האיבה, אבל עבורנו, חברי כפר מנחם, ובני המשפחות זה אינו יום זיכרון לחיילים אלמונים. אנחנו זוכרים את השמות, זוכרים את מראה הפנים, מכירים את המשפחות.

את כאב השכול והאובדן יכול להבין רק מי שאיבד את היקר לו מכל. לנו לא נותר אלא להשפיל את מבטנו כי המילים מתגמדות מול השכול. ולהבטיח שנזכור!

ביום זה נזכור את בנינו וחברינו.

יעקב רינגל גולדשמיט – נפל בשניים עשר בנובמבר 1950 בפיצוץ מחסן מוקשים בחורשת כפר מנחם. בן 30 בנופלו.

עמרם בן חורין – נפל בשישה ביוני 1967 במלחמת ששת הימים בעת כיבוש העיר עזה. בן 27 בנופלו.

יוחנן בן חורין – נפל בשישה ביוני 1967 במלחמת ששת הימים בהסתערות צנחנים על עורף המתחם המצרי באום כתף בסיני. בן 22 בנופלו.

דני גלבוע – נפל בארבעה בנובמבר 1970 בתאונת דרכים ליד ג'וליס בדרכו לשירות מילואים בתעלת סואץ. בן 28 בנופלו.

עמוס ברגר – נפל בתשעה באוקטובר 1973 במלחמת יום הכיפורים בקרב בוקעתה נגד מארב סורי במשימת חילוץ אנשי יחידתו. בן 20 בנופלו.

גבריאל ברעם – נפל בשישה באוקטובר 1973 במלחמת יום הכיפורים על גדת תעלת סואץ מול אסמעליה מטיל נ"ט שפגע בטנק שלו. בן 19 בנופלו.

ראובן כהן – נפל בעשרה באוקטובר 1973 במלחמת יום הכיפורים בהפגזה סורית בקרבות רמת הגולן לאחר שנאלץ לנטוש את הטנק שעליו פיקד. בן 27 בנופלו.

גיא שלו – נפל בתשעה עשר באוגוסט 1980 בפשיטת צה"ל על מעוזי מחבלים בדרום לבנון. בן 20 בנופלו.

גדי פטיש – לוחם השייטת. נפטר ממחלת הסרטן בשמונה בינואר 1990. בן 45 במותו.

יואל בן אשר – לוחם השייטת. נפטר ממחלת הסרטן בחמישה עשר באפריל 2004. בן 53 במותו.

יהי זכרם ברוך.